# Anna Uixènina

Anna Iúriïvna Uixènina (ucraïnès: Анна Юріївна Ушеніна; nascuda el 30 d'agost de 1985) és una jugadora d'escacs ucraïnesa, que va ser Campiona del món entre novembre de 2012 i setembre de 2013. Té els títols de Gran Mestre Femení des de 2003 i de Gran Mestre des de 2012.
A la llista d'Elo de la FIDE de l'abril de 2020, hi tenia un Elo de 2416 punts, cosa que en feia la jugadora número 4 (en actiu) d'Ucraïna, i la número 50 del rànquing mundial femení. El seu màxim Elo va ser de 2502 punts, a la llista de juliol de 2007 (posició 762 al rànquing mundial).

## Biografia

Uixènina viu a Khàrkiv, on va néixer. Determinada a fomentar el seu desenvolupament intel·lectual i talent creatiu, la seva mare la va fer començar a jugar als escacs, i a fer pintura i música, als set anys. Va esdevenir campiona d'Ucraïna Sub-20 amb només 15 anys. Molts dels seus coneixements en escacs foren adquirits de manera autodidacta, tot i que entre 2000–2002, va estudiar escacs a l'escola d'esports de Khàrkiv. Durant aquest període el seu mestre fou el Mestre Internacional Artiom Tsepotan. Posteriorment va rebre un entrenament més especialitzat a Kramatorsk.

## Èxits a nivell nacional

Al campionat d'Ucraïna femení, la seva progressió fou ràpida. El 2003 (a Mikolaiv) i el 2004 (Aluixta), hi acabà en quarta i sisena posició respectivament, mentre que el 2005 a Alushta hi fou campiona, superant entre d'altres Tatiana Vassilèvitx. Gairebé va repetir l'èxit a Odessa el 2006, quan acabà segona, però per davant de Natàlia Júkova i Inna Gaponenko. En els torneigs combinats (dones i homes), hi ha derrotat GMs masculins de la talla d'Anton Kórobov i Oleg Romànixin, i ha obtingut a Ucraïna el títol de Mestra Honorífica dels Esports.

## Competicions per equips

El 2006 a l'olimpíada de Torí, formà part de l'equip ucraïnès que obtingué la medalla d'or i acabà el torneig invicte. Uixènina i les seves compatriotes Natàlia Júkova (també invicta), Katerina Lahnó i Inna Gaponenko varen puntuar cadascuna entre un 70 i un 80%, en una brillant actuació que els va donar la medalla d'or per equips i un gran prestigi en cercles escaquístics. El 2008, a l'olimpíada de Dresden, l'equip ucraïnès femení s'endugué la medalla d'argent, per darrere les georgianes.
La primera ocasió en què guanyà una medalla important fou a Balatonlelle, al Campionat d'Europa per equips femení Sub-18 de 2002, on hi obtingué la medalla d'or per equips, i l'argent individual al primer tauler. El 2007, al campionat del món per equips femení a Iekaterinburg, va ajudar l'equip d'Ucraïna a obtenir una medalla de bronze, a més d'obtenir una medalla de bronze individual. Ha participat també dos cops al campionat d'Europa per equips, els anys 2005 i 2007. L'equip va quedar els dos cops fora de les medalles, però Uixènina obtingué una medalla d'or individual el 2007, a Heraklion, amb 5/7.
A finals del 2013 va jugar el Campionat d'Europa per equips al segon tauler de la selecció ucraïnesa. Hi va puntuar 6.5/8 i l'equip ucraïnès va guanyar la medalla d'or.

## Torneigs i títols

El 2003 va obtenir el títol de WGM després d'èxits als torneigs de Kíev el 2001 i Odessa el 2003. La seva gran actuació a les olimpíades, i els resultats posteriors a Pardubice i Abu Dhabi (ambdós el 2006) li varen permetre d'obtenir el títol de Mestre Internacional, el gener de 2007.
A la secció 'A2' del prestigiós Aeroflot Open de 2007 a Moscou, hi va fer 5 punts a les 7 primeres rondes, i hi vencé tres Grans Mestres, amb una performance de 2672. Al campionat d'Europa individual femení de 2008 a Plòvdiv, hi obtingué la medalla de bronze, perdent per 1–2 contra Viktorija Čmilytė un tie-break per l'argent. Al torneig Corus (Grup C) de Wijk aan Zee de 2008, no hi va tenir una bona actuació, i va acabar cap a la part inferior del grup, empatada amb Peng Zhaoqin amb 4½/13. A l'obert de Moscou femení de 2008, celebrat conjuntament amb el torneig Aeroflot, hi fou segona (rere Anna Muzitxuk, i per davant de Natàlia Júkova i Katerina Lahnó). El 2010 va guanyar la Rector Cup a Khàrkiv amb una performance de 2649.
L'agost de 2013 participà en la Copa del Món de 2013, on fou eliminada en primera ronda, on fou eliminat per Piotr Svídler 1-3.
El juny del 2016 a Mamaia (Romania), es proclamà campiona d'Europa amb 8½ punts d'11, els mateixos punts que Sabrina Vega però amb millor desempat.
L'abril de 2018 fou tercera al Campionat d'Europa femení a Vysoké Tatry, Eslovàquia (la campiona fou Valentina Gúnina).

## Campiona del món

A la final del Campionat del món d'escacs femení de 2012 hi va obtenir la victòria contra Antoaneta Stéfanova i va esdevenir així la 14a Campiona del món. Aquest triomf li va donar automàticament el títol de Gran Mestre. És la primera campiona del món d'escacs ucraïnesa.
Posteriorment va perdre el seu títol contra Hou Yifan al Campionat del món d'escacs femení de 2013.

## Notes i referències

* ↑ «Nota biogràfica de Anna Uixénina» (en anglès). Chessgames.com. [Consulta: 18 desembre 2013].
* ↑ «"Rànquing d'escaquistes femenines per federació: Ucraïna"» (en anglès). lloc web de la FIDE. [Consulta: 6 abril 2020].
* ↑ Posició al rànquing mundial i evolució Elo d'Anna Uixénina «benoni.de» (en alemany). Arxivat de l'original el 21 de desembre de 2013. [Consulta: 20 desembre 2013].
* 1 2 «Entrevista a Anna Uixénina» (en rus). Arxivat de l'original el 2007-09-23. [Consulta: 16 desembre 2013].
* ↑ http://www.chessstudy.com/?link=anna
* ↑ Rècords a la Federació Ucraïnesa d'Escacs
* ↑ «19th European Women's Team Chess Championship 2013». Chess-Results. [Consulta: 3 maig 2020].
* ↑ CHESS magazine - maig de 2008 pp. 9, 10
* ↑ Karlovich, Anastasiya. «Ushenina wins strongest ever Rector Cup in Khàrkiv». ChessBase, 07-04-2010. Arxivat de l'original el 9 d'abril de 2010. [Consulta: 7 abril 2010].
* ↑ En aquest torneig, celebrat a l'hotel Scandic Tromsø de Tromsø, a Noruega, els finalistes es classificaven pel Torneig de Candidats de 2014.
* ↑ «Emparellaments i resultats de la Copa del Món d'escacs de 2013» (en anglès). Lloc web oficial de la Copa del món 2013. Arxivat de l'original el 2013-12-21. [Consulta: 20 desembre 2013].
* ↑ Leontxo García. «Sabrina Vega asombra, y es subcampeona de Europa» (en castellà). elpais.es, 07-06-2016. [Consulta: 7 juny 2016].
* ↑ «European Individual Women's Chess Championship». chess-results.com. [Consulta: 7 juny 2016].
* ↑ «Emparellaments i resultats del Campionat d'Europa femení de 2018». chess-results. [Consulta: 6 abril 2020].
* ↑ «Kharkiv's Anna Ushenina becomes Ukraine's first women's world chess champion» (en anglès). Kyivpost.com, 01-12-2012. [Consulta: 24 novembre 2013].
* ↑ «Taizhou 07: Hou Yifan is World Champion» (en anglès). Chessbase, 20-09-2013. [Consulta: 24 novembre 2013].

## Enllaços externs

* Anna Uixènina - Lloc web oficial
* Ukrainian Chess Federation records